
	ΚΩΣΤΗΣ ΠΑΛΑΜΑΣ

ΠΟΙΗΜΑΤΑ ΠΟΙΗΤΙΚΗΣ

του Κωνσταντίνου Γ. Κασίνη

στο Σπίτι της Κύπρου

Την Τετάρτη 15 Φεβρουαρίου 2023, πραγματοποιήθηκε, με τη στήριξη του Υφυπουργείου Πολιτισμού, η παρουσίαση του βιβλίου, «ΚΩΣΤΗΣ ΠΑΛΑΜΑΣ - ΠΟΙΗΜΑΤΑ ΠΟΙΗΤΙΚΗΣ» του Ομότιμου Καθηγητή Νεοελληνικής Φιλολογίας του Εθνικού και Καποδιστριακού Πανεπιστημίου Αθηνών και Προέδρου του Ιδρύματος Κωστή Παλαμά, κ. Κωνσταντίνου Γ. Κασίνη, που κυκλοφορεί από τις Εκδόσεις Ηλία Επιφανίου.

Όπως σημειώνεται στο οπισθόφυλλο του βιβλίου, «Ο όρος ποιήματα ποιητικής παραπέμπει στον αυτοεπίστροφο ετασμό της ποίησης, που έχει, αντί άλλου αντικειμένου από την “αἰσθητὴν ἢ φανταστὴν οἰκουμένην”, την ίδια και την διαδικασία της, δηλαδή την φαντασία, την γλώσσα, την τεχνική, την σχέση της με άλλες τέχνες, τον “διάλογο” με άλλους ομοτέχνους. Προκαταβολικά, ο Παλαμάς μάς ειδοποιεί ακαριαία για το ποιητικό γίγνεσθαι: “ἡ καρδιά· καίεται καί ζεσταίνει· ἡ σκέψη ἐκθέτει καὶ συνθέτει· ἡ φαντασία· βλέπει καὶ πλάθει· τὸ μέτρο· ρυθμίζει καὶ ἰδανικεύει”. Με τα ποιήματα ποιητικής μάς εισάγει στο εργαστήρι του: μάς δείχνει πώς δουλεύεται το θέμα ώστε υπό τα καθέκαστα να λανθάνουν τα καθόλου, πως ο κώδικας της ποιητικής μεταγλώσσας σημαίνει με την εικόνα, την μεταφορά και τον μύθο, πως ενορχηστρώνεται ο ρυθμός και η αρμονία του στίχου, πως ο ίδιος μπορεί να πιάνει και να πλάθει τον αφρό των πραγμάτων».
Η εκδήλωση ξεκίνησε με τον σύντομο χαιρετισμό του εκδότη κ. Ηλία Επιφανίου.
Για τον τόμο και την πολυετή, επιστημονική ενασχόληση του Κωνσταντίνου Κασίνη με το «παλαμικό» έργο  μίλησαν ο κ. Κυριάκος Ιωάννου, Νεοελληνιστής, διδάσκων στο Ελληνικό Ανοικτό Πανεπιστήμιο, υπεύθυνο έκδοσης του περιοδικού «Κυπριακή Εστία» και ο κ. Θεοδόσης Πυλαρινός, Ομότιμος Καθηγητής Νεοελληνικής Φιλολογίας του Ιονίου Πανεπιστημίου, Γενικός Γραμματέας του Ιδρύματος Κωστή Παλαμά.
Η εκδήλωση ολοκληρώθηκε με την αντιφώνηση του συγγραφέα, κ. Κωνσταντίνο Κασίνη, ο οποίος, μεταξύ άλλων, αναφέρθηκε σε αποσπάσματα της μελέτης εμβαθύνοντας στον όρο «ποιήματα ποιητικής». 
Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: 
https://diavlos.grnet.gr/room/1607?eventid=13715

